KIRJALLINEN KYSYMYS E-3756/00 esittäjä(t): Daniel Varela Suanzes-Carpegna (PPE-DE) komissiolle. Euroopan aluekehitysstrategia ja tavoitteen 1 kohdealueisiin kuuluvat EU:n syrjäiset merialueet.



Virallinen lehti nro 187 E , 03/07/2001 s. 0039 - 0040



KIRJALLINEN KYSYMYS E-3756/00 esittäjä(t): Daniel Varela Suanzes-Carpegna (PPE-DE) komissiolle (4. joulukuuta 2000) Aihe: Euroopan aluekehitysstrategia ja tavoitteen 1 kohdealueisiin kuuluvat EU:n syrjäiset merialueet Potsdamissa vuoden 1999 toukokuussa pidetyssä aluesuunnitteluministerien epävirallisessa kokouksessa jäsenvaltiot ja komissio hyväksyivät asiakirjan Euroopan aluekehityssuunnitelma (ESDP) nykyiseltä nimeltään Euroopan aluestrategia jossa esitetään strateginen näkemys yhteisön aluesuunnittelusta sekä käsitellään asiaa myös EU:n laajentumisen kannalta. Aluesuunnittelusta ja Euroopan aluekehityssuunnitelmasta 7. helmikuuta 1998 annetun päätöslauselman 17 ja 18 kohdissa Euroopan parlamentti painotti, että on toteutettava Euroopan satamien, erityisesti EU:n syrjäisillä ja äärialueilla sijaitsevien satamien, kehittämis- ja elvyttämistoimia ja että on annettava sysäys yleiselle laivanrakennuspolitiikalle, jolla edistetään Euroopan sisäistä ja sen ulkopuolelle suuntautuvaa meriliikennettä, onhan tämä liikennemuoto, joka on ympäristöä säästävä ja joka helpottaa tieliikenneruuhkia mutta joka on nykyisin alikehittynyt erityisesti syrjäisillä ja äärialueilla. Kuinka Euroopan aluestrategiassa on otettu huomioon edellä mainitussa Euroopan parlamentin päätöslauselmassa painotetut seikat? Mitä vaihtoehtoja Euroopan aluestrategiassa tarjotaan tavoitteen 1 kohdealueisiin kuuluvien EU:n syrjäisten merialueiden taloudellisen ja sosiaalisen sekä alueellisen yhteenkuuluvuuden edistämiseksi? Eikö komissio katso, että kokonaisvaltaisella EU:n meripolitiikalla voitaisiin edistää merkittävästi tavoitteen 1 kohdealueisiin kuuluvien EU:n syrjäisten merialueiden taloudellista ja sosiaalista sekä alueellista yhteenkuuluvuutta ja ottaa huomioon näiden alueiden erityisluonteen samalla tavalla kuin Euroopan yhteisön perustamissopimuksessa otetaan huomioon EU:n syrjäisten alueiden erityisluonne? Michel Barnier'n komission puolesta antama vastaus (19. helmikuuta 2001) Euroopan aluekehityssuunnitelma (ESDP) hyväksyttiin toukokuussa 1999 aluekehityksestä vastaavien ministerien kokouksessa Potsdamissa. Se muodostaa suuntaviivat yhteisön ja sen jäsenvaltioiden alakohtaisille politiikoille. Satamien merkityksen osalta ESDP:ssä todetaan eurooppalaisen suurten merisatamien verkon luomisen, johon kytkeytyy alueellisten satamien verkosto, olevan kaikkien alueiden edun mukaista. Erityisesti syrjäisten ja syrjäisimpien alueiden osalta ESDP:ssä todetaan, että Euroopan laajuisiin verkkoihin pääsyä liikenteen alalla on parannettava erityisesti saarialueiden, eristyksissä olevien ja reuna-alueiden liittämiseksi keskeisiin alueisiin. Taloudellinen toiminta ja väestö ovat voimakkaasti keskittyneet yhteisön alueen keskiosiin. Yksi ESDP:n tärkeimmistä tavoitteista onkin edistää yhteisön tasapainoista ja monikeskuksista kehitystä. Siksi ESDP:ssä todetaan, että useiden dynaamisten yhtenäistalousalueiden synty ja laajeneminen maailmanmarkkinoilla on tärkeätä, mikä nopeuttaa taloudellista kehitystä ja luo työpaikkoja, erityisesti myös nykyisin rakenteeltaan heikoiksi luokitelluilla alueilla (tavoitteiden 1 ja 6 tukikelpoiset alueet). Suuri osa yhteisön eteläisistä rannikkoalueista kuuluu tavoitteen 1 tukikelpoisiin alueisiin. Yhteisö toimii aktiivisesti näiden alueiden hyväksi tämän tavoitteen ja rannikkoalueiden välistä yhteistyötä korostavan Interreg-yhteisöaloitteen kautta. Koska ne ovat tärkeässä asemassa edistettäessä yhteisön tasapainoisempaa kehitystä, komissio ottaa niiden tarpeet huomioon myös muilla aloilla, kuten lyhyen matkan liikennettä koskevassa politiikassa, Pact-ohjelmassa ja merisatamia koskevassa politiikassa, niiden asema Euroopan laajuisissa liikenneverkoissa mukaan lukien.